ET Euroopa Liidu Teataja L 138/110

KOMISJONI RAKENDUSOTSUS,

12. mai 2014,

millega lõpetatakse teatavate Hiina Rahvavabariigist pärit aglomeerkivide importi käsitlev dumpinguvastane menetlus

(2014/272/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artikli 9 lõiget 2,

ning arvestades järgmist:

A. MENETLUS

ALGATAMINE

(1) Euroopa Komisjon (edaspidi „komisjon”) algatas juunis 2013 dumpinguvastase menetluse seoses Hiina Rahvavabariigist pärit aglomeerkivide impordiga liitu ning avaldas algatamisteate Euroopa Liidu Teatajas (2).

(2) Menetlus algatati kaebuse alusel, mille esitas 14. mail 2013 A.St.A Europe (edaspidi „kaebuse esitaja”) liidu tootjate nimel, kelle toodang moodustab üle 25 % liidu aglomeerkivide kogutoodangust.

(3) Kaebus sisaldas esmapilgul usutavaid tõendeid kõnealuse toote müügi kohta dumpinguhindadega ning sellest tuleneva olulise kahju kohta, mida käsitati piisava põhjusena menetluse algatamiseks.

(4) Komisjon teavitas menetluse algatamisest ametlikult kaebuse esitajat, teisi teadaolevaid liidu tootjaid, liidu tootjate ühendusi, Hiina Rahvavabariigi (edaspidi „HRV”) teadaolevaid eksportivaid tootjaid, HRV esindajaid, teadaolevaid importijaid, aglomeerkivide valmistamiseks kasutatava tooraine ja asjaomaste tootmisseadmete teadaolevaid liidu tootjaid, teadaolevad kasutajaid, tooraine tootjate ühendusi ning kasutajate ja tarbijate ühendusi ning saatis neile küsimustikud. Huvitatud isikutele anti võimalus teha oma seisukohad kirjalikult teatavaks ja taotleda ärakuulamist algatamisteates sätestatud tähtaja jooksul.

(5) Kaebuse esitaja, teised liidu tootjad, HRV eksportivad tootjad, importijad ja kasutajad tegid oma seisukohad teatavaks. Kõigile huvitatud isikutele, kes seda taotlesid ja teatasid konkreetsed põhjused, miks neid tuleks ära kuulata, anti selline võimalus.

B. KAEBUSE TAGASIVÕTMINE JA MENETLUSE LÕPETAMINE

(6) 18. veebruaril 2014 komisjonile saadetud kirjas võttis kaebuse esitaja kaebuse ametlikult tagasi.

(7) Algmääruse artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.

(8) Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et see menetlus tuleks lõpetada. Huvitatud isikuid teavitati sellest ja neile anti võimalus esitada märkusi. Ühtegi märkust ei esitatud.

(9) Seega otsustas komisjon, et HRVst pärit aglomeerkivide liitu importimist käsitlev dumpinguvastane menetlus tuleks lõpetada.

(10) Käesolev otsus on kooskõlas algmääruse artikli 15 lõike 1 alusel moodustatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Lõpetatakse Hiina Rahvavabariigist pärit ja praegu CN-koodide ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 ja ex 7020 00 80 alla kuuluvate plaatide ja muude tasase pinnaga toodete, vaiguga seotud tehiskivi plokkide ja tahvlite või vaiguga seotud kivi ja/või klaasi ja/või peegli aglomeratsioonide liitu suunatud importi käsitlev dumpinguvastane menetlus.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 12. mai 2014 Komisjoni nimel president José Manuel BARROSO

(1) ELT L 343, 22.12.2009, lk 51.

(2) ELT C 183, 28.6.2013, lk 21.